Predkladacia správa

Ministerstvo zdravotníctva Slovenskej republiky predkladá návrh vyhlášky Ministerstva zdravotníctva Slovenskej republiky o požiadavkách na potraviny spracované na báze obilnín a detské potraviny a na výživové doplnky (ďalej len „návrh vyhlášky“).

Návrh vyhlášky je vypracovaný podľa splnomocňovacieho ustanovenia § 3 ods. 2 písm. e) bodov 3, 4 a 7 zákona č. 152/1995 Z. z. o potravinách v znení neskorších predpisov (ďalej len „zákon č. 152/1995 Z. z.“).

Hlavným dôvodom predloženia návrhu vyhlášky je potreba zabezpečenia kontinuity transpozície smernice Európskeho parlamentu a rady 2002/46/ES z 10. júna 2002 o aproximácii právnych predpisov členských štátov týkajúcich sa potravinových doplnkov a smernice Komisie 2006/125/ES z 5. decembra 2006 o potravinách spracovaných na báze obilnín a detskej potrave určených pre dojčatá a malé deti do právneho poriadku Slovenskej republiky. Táto úprava je nevyhnutná v súvislosti s plánovaným zrušením Potravinového kódexu Slovenskej republiky k 31. decembru 2026 a splnenie úlohy podľa bodu C.36 uznesenia vlády č. 79/2022 z 2. februára 2022.

Návrh vyhlášky v celom rozsahu nahrádza výnos Ministerstva pôdohospodárstva Slovenskej republiky a Ministerstva zdravotníctva Slovenskej republiky z 25. júla 2007 č. 16826/2007-OL, ktorým sa vydáva hlava Potravinového kódexu Slovenskej republiky upravujúca požiadavky na potraviny na osobitné výživové účely a na výživové doplnky, ktorý podľa § 31ai ods. 2 zákona č. 152/1995 Z. z. stratí platnosť a účinnosť. Navrhovaná právna úprava zároveň reflektuje skutočnosť, že z pôvodných desiatich smerníc Európskej únie transponovaných predmetným výnosom už osem nie je v platnosti, keďže boli nahradené priamo uplatniteľnými právnymi aktmi Európskej únie.

Návrh vyhlášky je v súlade s Ústavou Slovenskej republiky, s ústavnými zákonmi, zákonmi a inými všeobecne záväznými právnymi predpismi, nálezmi ústavného súdu a právom  Európskej únie, ako aj s medzinárodnými zmluvami a inými dokumentmi, ktorými je Slovenská republika viazaná.

Návrh vyhlášky je v súlade s Európskou chartou miestnej samosprávy.

